กองทรัสต์ WHAIR จ่อขายเพิ่มทุน 7.20 บ. จองซื้อ 2-9 ธ.ค.65
กองทรัสต์ WHAIR เตรียมเสนอขายหน่วยหน่วยทรัสต์เพิ่มทุนราคาไม่เกิน 7.20 บาทต่อหน่วย เปิดจองซื้อ 2-9 ธ.ค.นี้ ในอัตราส่วน 1 หน่วยทรัสต์เดิมต่อ 0.1303 หน่วยทรัสต์ที่ออกและเสนอขายเพิ่มเติม
กองทรัสต์ WHAIR เตรียมเสนอขายหน่วยหน่วยทรัสต์เพิ่มทุนราคาไม่เกิน 7.20 บาทต่อหน่วย เปิดจองซื้อ 2-9 ธ.ค.นี้ ในอัตราส่วน 1 หน่วยทรัสต์เดิมต่อ 0.1303 หน่วยทรัสต์ที่ออกและเสนอขายเพิ่มเติม
29 พ.ย. 2565

นางสาวจารุชา สติมานนท์ กรรมการผู้จัดการ บริษัท ดับบลิวเอชเอ อินดัสเตรียล รีท แมนเนจเม้นท์ จำกัด ในฐานะผู้จัดการกองทรัสต์ของทรัสต์เพื่อการลงทุนในสิทธิการเช่าอสังหาริมทรัพย์ ดับบลิวเอชเอ อินดัสเตรียล (กองทรัสต์ WHAIR) เปิดเผยว่า กองทรัสต์ WHAIR เตรียมเสนอขายหน่วยหน่วยทรัสต์เพิ่มทุนภายในเดือนธันวาคมนี้
โดยผู้ถือหน่วยทรัสต์เดิมสามารถใช้สิทธิจองซื้อ ระหว่างวันที่ 2 และ 6-9 ธันวาคม ในอัตราส่วน 1 หน่วยทรัสต์เดิมต่อ 0.1303 หน่วยทรัสต์ที่ออกและเสนอขายเพิ่มเติม ขณะที่นักลงทุนทั่วไป สามารถจองซื้อระหว่างวันที่ 14-16 ธันวาคมนี้ ราคาเสนอขายสูงสุดไม่เกิน 7.20 บาทต่อหน่วย
สำหรับการเพิ่มทุนของกองทรัสต์ WHAIR ในครั้งนี้ จะเป็นการลงทุนในสิทธิการเช่าทรัพย์สินเพิ่มเติมของ WHA Group ในอาคารโรงงานสำเร็จรูป (Ready Built Factory) และ คลังสินค้าสำเร็จรูป (Ready Built Warehouse) ระยะเวลา 30 ปี และสิทธิในการต่ออายุสัญญาเช่าทรัพย์สินอีก 30 ปี จำนวนทั้งหมด 14 หลัง จาก 7 โครงการ ไม่เกิน 1,345.89 ล้านบาท พื้นที่รวม 48,186 ตารางเมตร
โดยเป็นทรัพย์สินจาก 3 บริษัท ภายใต้กลุ่มของดับบลิวเอชเอ กรุ๊ป ซึ่งเป็นผู้พัฒนานิคมอุตสาหกรรมอันดับหนึ่งของประเทศไทย ทั้งนี้ภายหลังการเข้าลงทุนแล้วเสร็จ ซึ่งคาดว่าจะอยู่ในช่วงปลายปี 2565 นั้น จะส่งผลให้ WHAIR มีมูลค่าสินทรัพย์รวมของกองทรัสต์แตะ ที่ระดับกว่า 13,000 ล้านบาท และมีพื้นที่เช่าภายใต้การบริหารเพิ่มขึ้นเป็น 428,818 ตารางเมตร
ทรัพย์สินที่มีการลงทุนเพิ่มเติมในครั้งนี้ ได้แก่
1.) บริษัท ดับบลิวเอชเอ อีสเทิร์นซีบอร์ด อินดัสเตรียลเอสเตท จำกัด เป็นอาคารโรงงานสำเร็จรูป จำนวน 1 หลัง และคลังสินค้าสำเร็จรูป จำนวน 3 หลัง ภายในโครงการนิคมอุตสาหกรรมดับบลิวเอชเอ อีสเทิร์นซีบอร์ด 1 (WHA ESIE 1) และโครงการดับบลิวเอชเอ โลจิสติกส์พาร์ค 2 (WHA LP 2)
2.) บริษัท ดับบลิวเอชเอ อินดัสเตรียล บิวดิ้ง จำกัด เป็นอาคารโรงงานสำเร็จรูป จำนวน 3 หลัง และคลังสินค้าสำเร็จรูป จำนวน 4 หลัง ภายในโครงการนิคมอุตสาหกรรม อีสเทิร์นซีบอร์ด (ระยอง) (ESIE), โครงการนิคมอุตสาหกรรมดับบลิวเอชเอ ชลบุรี 1 (WHA CIE 1), โครงการนิคมอุตสาหกรรมไฮเทค กบินทร์ (KABIN), โครงการดับบลิวเอชเอ โลจิสติกส์พาร์ค 1 (WHA LP 1) และโครงการดับบลิวเอชเอ โลจิสติกส์พาร์ค 4 (WHA LP 4)
3.) บริษัท อีสเทิร์นซีบอร์ด อินดัสเตรียล เอสเตท (ระยอง) จำกัด เป็นอาคารโรงงานสำเร็จรูป จำนวน 3 หลัง ภายในโครงการนิคมอุตสาหกรรมอีสเทิร์นซีบอร์ด (ระยอง) (ESIE)
ด้านนายสาวิตร ศรีศรันยพงศ์ ผู้บริหารกลุ่มธุรกิจวาณิชธนกิจ ธนาคารกสิกรไทย ในฐานะที่ปรึกษาทางการเงินและผู้จัดการการจัดจำหน่ายหน่วยทรัสต์ WHAIR กล่าวว่า การจองซื้อหน่วยเพิ่มทุนของ WHAIR ในครั้งนี้ มั่นใจว่าจะมีการตอบรับจากนักลงทุนเป็นอย่างดี เนื่องจากกองทรัสต์ WHAIR มีความโดดเด่นของทรัพย์สินที่ลงทุนซึ่งตั้งอยู่ในศูนย์กลางของอุตสาหกรรม และศูนย์กลางการผลิตที่สำคัญของประเทศไทย ซึ่งพื้นที่ส่วนใหญ่ตั้งอยู่ในระเบียงเศรษฐกิจพิเศษภาคตะวันออก (EEC) รวมทั้งผู้เช่าคุณภาพในกลุ่มอุตสาหกรรมที่มีศักยภาพและมีการกระจายตัวที่เหมาะสม
ทั้งนี้ภายหลังการการลงทุนเพิ่มเติมแล้ว กองทรัสต์จะมีขนาดสินทรัพย์ที่ใหญ่ขึ้น และมีรายได้ที่เพิ่มขึ้นส่งผลให้ประมาณการจ่ายประโยชน์ตอบแทน เพิ่มสูงขึ้น โดยมีประมาณการจ่ายประโยชน์ตอบแทนที่ระดับ 0.64 บาทต่อหน่วย อ้างอิงจากงบกำไรขาดทุนและการจ่ายประโยชน์ตอบแทนตามสถานการณ์สมมติสำหรับปีตั้งแต่วันที่ 1 มกราคม พ.ศ. 2566 ถึงวันที่ 31 ธันวาคม พ.ศ. 2566 หรือคิดเป็นประมาณการอัตราผลตอบแทนถึง 8.9%
นอกจากนี้ทรัพย์สินที่กองทรัสต์ WHAIR มีการลงทุนเพิ่มในครั้งนี้ เกือบทั้งหมดตั้งอยู่ในเขตพัฒนาพิเศษภาคตะวันออก (EEC) ซึ่งเป็นเขตเศรษฐกิจอุตสาหกรรมของประเทศไทยที่รัฐบาลให้การสนับสนุนและมีเม็ดเงินลงทุนจากต่างประเทศครอบคลุมอุตสาหกรรม New S Curve ที่จะเป็นอุตสาหกรรมอนาคตของประเทศไทย จึงสามารถดึงดูดนักลงทุนทั้งไทยและต่างชาติได้เป็นอย่างดี ดังนั้นกองทรัสต์ WHAIR ถือเป็นทางเลือกที่ดีสำหรับการลงทุนที่ได้รับผลตอบแทนดี และมีโอกาสเติบโตอย่างมั่นคงไปพร้อมๆ กับ EEC